*****

ΚΑΝΟΝΙΣΜΟΣ (ΕΟΚ) αριθ. 1022/90 ΤΗΣ ΕΠΙΤΡΟΠΗΣ

της 25ης Απριλίου 1990

για τροποποίηση του κανονισμού (ΕΟΚ) αριθ. 1569/77 περί καθορισμού της διαδικασίας και των όρων αναλήψεως των σιτηρών από τους οργανισμούς παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2), και ιδίως το άρθρο 7 παράγραφος 6,

Εκτιμώντας:

ότι η πείρα που αποκτήθηκε από την εφαρμογή του κανονισμού (ΕΟΚ) αριθ. 1569/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1663/89 (4), καθιστά αναγκαία τη λεπτομερέστερη περιγραφή της διαδικασίας που πρέπει να ακολουθούν οι οργανισμοί παρέμβασης για την ανάληψη των σιτηρών·

ότι οι διαπιστωθείσες διαφορές μεταξύ των κρατών μελών, αφορούν ιδίως, τους ελέγχους της ποσότητας και της ποιότητας των προαναφερομένων παρτίδων· ότι είναι σκόπιμο, ως εκ τούτου, να περιγράφονται λεπτομερέστερα οι έλεγχοι αυτοί·

ότι, στην περίπτωση κατά την οποία ο οργανισμός παρέμβασης αναθέτει τις αρμοδιότητες σε τρίτο πρόσωπο, ο οργανισμός παρέμβασης πρέπει να εξασφαλίζει ότι το εν λόγω πρόσωπο εγγυάται την ανεξαρτησία του έναντι του προσφέροντος·

ότι ο κανονισμός (ΕΟΚ) αριθ. 3247/81 του Συμβουλίου της 9ης Νοεμβρίου 1981 περί της χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, ορισμένων μέτρων παρέμβασης και ιδίως εκείνων που συνίστανται στην αγορά, αποθεματοποίηση και πώληση γεωργικών προϊόντων από τους οργανισμούς παρεμβάσεως (5), όπως τροποποιήθηκε τελευταία από τον κανονισμό (ΕΟΚ) αριθ. 3757/89 (6), προβλέπει ήδη τον ετήσιο λογαριασμό των πραγμακτικών αποθεμάτων· ότι είναι σκόπιμο ο λογαριασμός αυτός των ποσοτήτων να συνοδεύεται από έλεγχο της ποιότητας·

ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1569/77 τροποποιείται ως εξής:

1. Τα άρθρα 3 και 4 αντικαθίστανται από το ακόλουθο κείμενο:

«Άρθρο 3

1. Προκειμένου να γίνει αποδεκτή, κάθε προσφορά στην παρέμβαση πρέπει να υποβάλλεται βάσει εντύπου που συντάσσεται από τον οργανισμό παρέμβασης και περιλαμβάνει, ιδίως, τα ακόλουθα στοιχεία:

- επωνυμία του προσφέροντος,

- προσφερόμενα σιτηρά,

- τόπος αποθεματοποίησης των προσφερομένων σιτηρών,

- ποσότητα, κύρια χαρακτηριστικά και έτος εσοδείας των προσφερομένων σιτηρών,

- κέντρο παρέμβασης για το οποίο έγινε η προσφορά.

Το έγγραφο περιλαμβάνει επίσης τη δήλωση ότι τα προϊόντα είναι κοινοτικής προέλευσης ή, σε περίπτωση σιτηρών που γίνονται δεκτά στην παρέμβαση υπό ειδικούς όρους ανάλογα με τη ζώνη παραγωγής τους, την ένδειξη της περιοχής στην οποία παρήχθησαν.

Ωστόσο, ο οργανισμός παρέμβασης μπορεί να θεωρήσει δεκτή την προσφορά που υποβάλλεται με άλλη γραπτή μορφή και ιδίως με τηλεπικοινωνιακά μέσα, εφόσον αυτή περιλαμβάνει όλα τα στοιχεία που προβλέπονται για το έντυπο που αναφέρεται στο πρώτο εδάφιο.

Με την επιφύλαξη της εγκυρότητας της υποβληθείσας σύμφωνα με το τρίτο εδάφιο προσφοράς από την ημερομηνία κατάθεσής της, τα κράτη μέλη μπορούν αν ζητούν την εκ των υστέρων αποστολή ή την άμεση επίδοση στον αρμόδιο οργανισμό του εντύπου που προβλέπεται στο πρώτο εδάφιο.

2. Σε περίπτωση μη αποδοχής προσφοράς, ο ενδιαφερόμενος εμπορευόμενος ενημερώνεται σχετικά από τον οργανισμό παρέμβασης σε προθεσμία πέντε εργάσιμων ημερών από την παραλαβή της προσφοράς.

3. Σε περίπτωση αποδοχής προσφοράς, οι εμπορευόμενοι ενημερώνονται το συντομότερο δυνατό όσον αφορά την αποθήκη στην οποία πρόκειται να γίνει η ανάληψη των σιτηρών καθώς και για το χρονοδιάγραμμα. Μετά από αίτηση του προσφέροντος ή του αποθεματοποιούντος, το χρονοδιάγραμμα αυτό μπορεί να τροποποιηθεί από τον οργανισμό παρέμβασης. Η τελευταία παράδοση πρέπει να πραγματοποιηθεί το αργότερο στο τέλος του δεύτερου μήνα που έπεται του μηνός παραλαβής της προσφοράς.

4. Η ανάληψη από τον οργανισμό παρέμβασης των προσφερομένων σιτηρών πραγματοποιείται εφόσον η ποσότητα και τα ελάχιστα απαιτούμενα χαρακτηριστικά, όπως αναφέρονται στο παράρτημα, έχουν διαπιστωθεί από αυτόν ή από τον αντιπρόσωπό του για όλη την παρτίδα, για το εμπόρευμα που παραδίδεται στην αποθήκη παρέμβασης.

5. Τα ποιοτικά χαρακτηριστικά διαπιστώνονται βάσει αντιπροσωπευτικού δείγματος της προσφερόμενης παρτίδας, που αποτελείται από δείγματα που λαμβάνονται με συχνότητα μιας λήψης για κάθε παράδοση και τουλάχιστον μιας λήψης ανά 60 τόνους.

6. α) Η παραδιδόμενη ποσότητα πρέπει να διαπιστώνεται με ζύγιση παρουσία του προσφέροντος και αντιπροσώπου του οργανισμού παρέμβασης, ανεξάρτητου έναντι του προσφέροντος.

Ο αντιπρόσωπος του οργανισμού παρέμβασης μπορεί επίσης να είναι ο αποθεματοποιητής. Στην περίπτωση αυτή:

- ο οργανισμός παρεμβάσεως προβαίνει ο ίδιος εκ των υστέρων σε έλεγχο που περιλαμβάνει τουλάχιστον ογκομετρική εξακρίβωση· η ενδεχόμενη διαφορά μεταξύ της ζυγισθείσας και της εκτιμηθείσας ποσότητας με την ογκομετρική μέθοδο δεν μπορεί να υπερβεί το 4 % για προϊόντα που αποθηκεύονται σε σιλό,

- ο αποθεματοποιητής αναλαμβάνει όλες τις δαπάνες όσον αφορά τα ποσοτικά ελλείμματα που υπερβαίνουν τις ανοχές που αναφέρονται στην πρώτη περίπτωση.

β) Σε περίπτωση ανάληψης εντός της αποθήκης στην οποία βρίσκονται τα σιτηρά κατά τη στιγμή της προσφοράς, η ποσότητα μπορεί να διαπιστωθεί με βάση τη λογιστική αποθήκης που πρέπει να πληροί τις επαγγελματικές απαιτήσεις καθώς και εκείνες του οργανισμού παρέμβασης και εφόσον:

- η λογιστική αποθήκης εμφανίζει το βάρος που προκύπτει από τη ζύγιση, τα φυσικά ποιοτικά χαρακτηριστικά κατά τη στιγμή της ζύγισης και ιδίως το βαθμό υγρασίας, τις ενδεχόμενες μεταφορές σε άλλα σιλό, καθώς και τις πραγματοποιηθείσες επεξεργασίες· η ζύγιση πρέπει να έχει πραγματοποιηθεί το πολύ πριν από δέκα μήνες,

- ο αποθεματοποιητής δηλώνει ότι η προσφερθείσα παρτίδα ανταποκρίνεται ως προς όλα τα στοιχεία της στις ενδείξεις που αναφέρονται στη λογιστική αποθήκης,

- τα διαπιστωθέντα κατά τη στιγμή της ζύγισης ποιοτικά χαρακτηριστικά συμπίπτουν με εκείνα του αντιπροσωπευτικού δείγματος που προκύπτει από τα δείγματα που ελήφθησαν από τον οργανισμό παρέμβασης ή τον αντιπρόσωπό του με συχνότητα μιας λήψης ανά 60 τόνους.

Σε περίπτωση εφαρμογής του πρώτου εδαφίου:

- το βάρος που καταγράφεται είναι εκείνο που αναφέρεται στη λογιστική αποθήκης προσαρμοσμένο, κατά περίπτωση, για να ληφθεί υπόψη η διαφορά μεταξύ του ποσοστού υγρασίας που διαπιστώθηκε κατά τη ζύγιση και εκείνου που διαπιστώθηκε στο αντιπροσωπευτικό δείγμα,

- η ογκομετρική εξακρίβωση του ελέγχου πραγματοποιείται εκ των υστέρων από τον οργανισμό παρέμβασης· η ενδεχόμενη διαφορά μεταξύ της ζυγισθείσας και της εκτιμηθείσας ποσότητας με την ογκομετρική μέθοδο δεν μπορεί να υπερβεί το 4 % για προϊόντα που αποθηκεύονται σε αποθήκες οριζοντίου αποθηκεύσεως και το 2 % για προϊόντα που αποθηκεύονται σε σιλό,

- ο αποθεματοποιητής αναλαμβάνει όλες τις δαπάνες όσον αφορά τα ποσοτικά ελλείμματα που υπερβαίνουν τις ανοχές που αναφέρονται στη δεύτερη περίπτωση.

7. Ο οργανισμός παρέμβασης αναλαμβάνει την πραγματοποίηση υπ' ευθύνη του ανάλυσης των φυσικών και τεχνολογικών χαρακτηριστικών των ληφθέντων δειγμάτων, σε προθεσμία 20 εργάσιμων ημερών από τη λήψη του αντιπροσωπευτικού δείγματος.

Σε περίπτωση που οι αναλύσεις αυτές αποδεικνύουν ότι τα προσφερθέντα σιτηρά δεν ανταποκρίνονται στην ελάχιστη απαιτούμενη ποιότητα για την παρέμβαση, τα σιτηρά αυτά αναλαμβάνονται με έξοδα του προσφέροντος. Ο ίδιος αυτός αναλαμβάνει επίσης και όλα τα πραγματοποιηθέντα έξοδα.

Τα έξοδα για τον προσδιορισμό των τανινών σόργου και τα έξοδα για την πραγματοποίηση της δοκιμασίας αμυλασικής δράσης (hagberg ) και τον προσδιορισμό της πρωτεΐνης, όσον αφορά το σκληρό σίτο, βαρύνουν τον προσφέροντα.

Σε περίπτωση διαφοράς, ο οργανισμός παρέμβασης υποβάλλει εκ νέου τα εν λόγω προϊόντα στους απαραίτητους ελέγχους κα τα σχετικά έξοδα επιβαρύνουν τον ηττηθέντα.

8. Για κάθε προσφορά συντάσσεται από τον οργανισμό παρέμβασης δελτίο ανάληψης, στο οποίο αναφέρονται:

- η ημερομηνία επαλήθευσης της ποσότητας και των ελάχιστων χαρακτηριστικών,

- το παραδοθέν βάρος,

- ο αριθμός των ληφθέντων δειγμάτων για τη σύσταση του αντιπροσωπευτικού δείγματος,

- τα διαπιστωθέντα φυσικά χαρακτηριστικά,

- ο οργανισμός που ανέλαβε τις αναλύσεις των τεχνολογικών χαρακτηριστικών καθώς και τα αποτελέσματα αυτών.

Το δελτίο αυτό χρονολογείται και διαβιβάζεται προς υπογραφή στον αποθεματοποιητή.

«Άρθρο 4

1. Με την επιφύλαξη των διατάξεων του άρθρου 4 παράγραφος 3 του κανονισμού (ΕΟΚ) αριθ. 1432/88 της Επιτροπής (*), η τιμή που καταβάλλεται στον πωλητή είναι η τιμή αγοράς στην παρέμβαση που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 2727/75, που ισχύει την ημέρα που έχει καθορισθεί ως πρώτη ημέρα παράδοσης κατά την ενημέρωση για το παραδεκτό της προσφοράς, προσαρμοσμένη σύμφωνα με τα άρθρα 1 και 2 του κανονισμού (ΕΟΚ) αριθ. 1581/86 του Συμβουλίου, για εμπόρευμα παραδοτέο χωρίς εκφόρτωση στην αποθήκη και λαμβανομένων υπόψη των προσαυξήσεων και μειώσεων που πρόκειται να καθορισθούν. Ωστόσο, εφόσον η παράδοση πραγματοποιείται σε μήνα κατά τον οποίο η τιμή αγοράς στην παρέμβαση είναι κατώτερη εκείνης του μήνα προσφοράς, ισχύει η τελευταία αυτή τιμή.

2. Η πληρωμή πραγματοποιείται μεταξύ της εκατοστής δέκατης και εκατοστής δέκατης πέμπτης ημέρας από την ημέρα ανάληψης που ορίζεται στο άρθρο 3 παράγραφος 4.

(*) ΕΕ αριθ. L 131 της 27. 5. 1988, σ. 37.»

2. Παρεμβάλλεται το ακόλουθο άρθρο 4α:

«Άρθρο 4α

Κάθε εμπορευόμενος που προβαίνει για λογαριασμό του οργανισμού παρέμβασης στην αποθεματοποίηση των αγορασθέντων προϊόντων, επιβλέπει τακτικά την ύπαρξη και κατάσταση διατήρησής τους και ενημερώνει χωρίς καθυστέρηση τον οργανισμό αυτό για κάθε πρόβλημα που ανακύπτει σχετικά.

Ο οργανισμός παρέμβασης επιβεβαιώνει τουλάχιστον μία φορά κατ' έτος την ποιότητα του αποθεματοποιηθέντος προϊόντος. Η δειγματοληψία για το σκοπό αυτό μπορεί να πραγματοποιηθεί κατά τη στιγμή της ετήσιας απογραφής που προβλέπεται από το άρθρο 2 παράγραφος 1.α) του κανονισμού (ΕΟΚ) αριθ. 3247/81.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο 1990/91.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 22 της 27. 1. 1990, σ. 7.

(3) ΕΕ αριθ. L 174 της 14. 7. 1977, σ. 15.

(4) ΕΕ αριθ. L 163 της 14. 6. 1989, σ. 13.

(5) ΕΕ αριθ. L 327 της 14. 11. 1981, σ. 1.

(6) ΕΕ αριθ. L 365 της 15. 12. 1989, σ. 11.